C 202/60
RO
Jurnalul Oficial al Uniunii Europene
9.6.2023
Caracteristicile calitative ale brânzei „Parmigiano Reggiano” sunt bine definite în caietul de sarcini și includ trimiteri specifice la pasta brânzei: — aroma și gustul caracteristice pastei: parfumate, delicate și savuroase, fără a fi puternice; — structura pastei: fin granulată și friabilă.
În plus, caietul de sarcini a plafonat, începând din 1991, cantitatea de crustă prezentă în brânza rasă la 18 % (Decretul președintelui Consiliului de Miniștri din 4 noiembrie 1991).
Doar brânza rasă a fost vizată de adăugarea acestei cerințe, crusta fiind o componentă care are întotdeauna o pondere mai mică de 18 % în cazul formatelor cu crustă (brânzeturi întregi și porții cu crustă).
Astfel cum s-a descris anterior în legătură cu „fărâmele”, resturile de tăiere obținute din fețele și părțile laterale ale roților de brânză (bucăți cu o pondere a crustei mai mare de 18 %) sunt rămase în urma preparării formatelor destinate comercializării.
Dacă nu se intenționează ca aceste resturi de tăiere să fie utilizate la prepararea brânzei „Parmigiano Reggiano” rase, caz în care adăugarea pastei de brânză reglează echilibrul crustă-pastă, acestea pot fi comercializate.
Cu toate acestea, resturile de tăiere de acest tip au în componența lor o cantitate mare de crustă și, prin urmare, nu conțin suficientă pastă de brânză propriu-zisă pentru a fi conforme cu definiția caracteristicilor tipice ale produsului „Parmigiano Reggiano”.
Prin urmare, întrucât acestea nu mai sunt conforme cu caietul de sarcini, ele nu mai pot fi comercializate ca „Parmigiano Reggiano”.
Din motivele de mai sus, precum și pentru a le oferi consumatorilor informații exacte și a asigura o concurență loială între operatori, cu excepția cazului în care sunt utilizate ca „fărâme”, resturile de tăiere obținute din fețele și părțile laterale ale roților de brânză (bucăți cu o pondere a crustei mai mare de 18 %) nu pot utiliza DOP „Parmigiano Reggiano”.
—
Articolul 9 Următorul text de la primul alineat: [...] pe fiecare ambalaj trebuie să figureze logoul de mai jos, care reprezintă o felie triunghiulară și o roată de brânză „Parmigiano Reggiano”, precum și un cuțitaș, sub care se află mențiunea „PARMIGIANO REGGIANO”.
Acest logo trebuie imprimat în sistemul CMYK, respectându-se specificațiile tehnice stabilite prin acordul relevant al consorțiului.
se modifică după cum urmează: [...] pe fiecare ambalaj trebuie să figureze logoul de mai jos, care cuprinde o reprezentare stilizată a unei felii triunghiulare și a unei roți de brânză „Parmigiano Reggiano”, sub care se află mențiunea „PARMIGIANO REGGIANO”.
Acest logo trebuie imprimat color, respectându-se specificațiile tehnice stabilite prin acordul relevant al consorțiului.
Această modificare se include parțial la punctul 3.6 din documentul unic.
Modificarea logoului are scopul de a-l face mai modern și mai actual din punct de vedere stilistic.
Și această modificare se include la punctul 3.6 din documentul unic.
Al doilea alineat: Pentru a le permite consumatorilor să afle gradul de maturare al brânzei „Parmigiano Reggiano”, durata minimă de maturare trebuie indicată în etichetarea tuturor porțiilor preambalate cu o greutate de peste 15 g introduse pe piață.